
[image: image1.png]



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 13 aprilie 2010               

Pl-x 58/2010                     


                                                               AVIZ

asupra propunerii legislative pentru completarea Ordonanţei Guvernului 

nr.94/2004 privind reglementarea unor măsuri financiare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Ordonanţei Guvernului nr.94/2004 privind reglementarea unor măsuri financiare, trimisă cu adresa nr. Pl x 58 din 16 martie 2010 şi înregistrat cu nr. 31/155 din 17 martie 2010.
Conform dispoziţiilor art. 75 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 13 aprilie 2010.

Propunerea legislativă are ca obiect de reglementare completarea art. 5 si 6 din Ordonanţa nr. 15/1996 privind întărirea disciplinei financiar-valutare.În acest sens, se urmăreşte instituirea obligativităţii pentru persoanele juridice, care desfăşoara activităţi de comerţ cu amănuntul sau prestări de servicii către populaţie, ca pe parcursul programului de lucru să aibă în caseria proprie numerar sub formă de bancnote şi monede în cantităţi suficiente şi pe cupiuri corespunzătoare asigurării operaţiunilor de plăţi către clienţi.
Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr. 1054 din 21 septembrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabila a propunerii legislative. 

În raport de obiectul şi conţinutul reglementării, propunerea legislativă face parte din categoria legilor ordinare. 
            PREŞEDINTE,                                                      SECRETAR,

             Daniel BUDA                                               Gabriel ANDRONACHE
Consilier, Ciprian Bucur

